KOMMISSIONENS BESLUTNING af 20. december 1995 om afgiften på produktion og import »Arbitrio sobre la Producción y sobre las Importaciones (APIM)« i henhold til artikel 5, stk. 2, 4, 5 og 6, i Rådets forordning (EØF) nr. 1911/91 om anvendelse af fællesskabsretten på De Kanariske Øer (Kun den spanske udgave er autentisk) (96/34/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1911/91 af 26. juni 1991 om anvendelse af fællesskabsretten på De Kanariske Øer (1), særlig artikel 5, stk. 6,

efter at have hørt de spanske myndigheder i overensstemmelse med denne artikel, og

ud fra følgende betragtninger:

I

De Kanariske Øer er på grund af deres geografiske beliggenhed udsat for meget større vanskeligheder end de fleste andre af Fællesskabets regioner. Udtrykket »meget afsides beliggenhed«, der anvendes om øerne, omfatter en række ulemper med økonomiske og sociale følger særligt på grund af beliggenheden, antallet af øer, det vulkanske landskab, som ikke egner sig særlig godt til hverken landbrug eller industri, manglen på energiressourcer og råvarer.

II

Det Europæiske Fællesskab har anerkendt denne situation og har indført passende forholdsregler i Kongeriget Spaniens tiltrædelsesaftale (2), der samtidig afspejler øernes traditionelle økonomiske og skattemæssige stilling. Efter anmodning fra de spanske myndigheder og fordi erfaringen viste, at udviklingen på øerne sikres bedre gennem fuldstændig integration i de fælles politikker og gennemførelsen af det indre marked, blev der i forordning (EØF) nr. 1911/91 om anvendelse af fællesskabsretten på De Kanariske Øer vedtaget en række forholdsregler.

I denne forordnings artikel 5, stk. 6, hedder det i forbindelse med den såkaldte arbitrioafgift (APIM), at »Kommissionen undersøger i løbet af 1995 efter samråd med de spanske myndigheder, hvilken virkning de trufne foranstaltninger har haft på De Kanariske Øers økonomi og på udsigterne for deres integration i Fællesskabets toldområde. På grundlag af denne undersøgelse kan de spanske myndigheder bemyndiges til at opretholde fritagelserne helt eller delvis indtil senest den 31. december 2000«.

I øvrigt hedder det i samme artikels stk. 2, at fra den 1. januar 1996 nedsættes disse satser med 20 % om året, således at afgiften bortfalder helt den 31. december 2000.

III

APIM-afgiften er en af de måder, der er omtalt i forordning (EØF) nr. 1911/91, hvorpå De Kanariske Øer efterhånden kan integreres bedre i Det Europæiske Fællesskab. Som midlertidig afgift hjælper den med at tilpasse den lokale produktion til kravene på det indre marked gennem en fritagelsesordning, der således også bidrager til at fremme lokale aktiviteter uden dermed at ændre samhandelsvilkårene i et omfang, der strider mod de fælles interesser.

Kommissionen har undersøgt virkningen af denne afgift på øernes økonomiske og sociale marked samt dens mulige virkning for de lokale myndigheders offentlige finanser. Kommissionens detaljerede undersøgelse fremhæver visse specielle træk:

- Turismen er nøglesektoren, der er i kraftig vækst, ligesom i en vis udstrækning byggebranchen, som er afhængig af turismen. Sammenlignet med resten af Spanien har denne situation medført positive økonomiske resultater, selv om priserne er blevet påvirket ugunstigt.

- Siden 1991 har importen dels afspejlet APIM's virkninger, dels konjunkturerne og toldbestemmelserne i forordning (EØF) nr. 1911/91, selv om disse bestemmelser kun gælder handel med tredjelande. Til en vis grad er det blevet anslået, at det fald i importen, der udelukkende skyldes APIM, ikke er vedvarende.

- Analysen af APIM's virkninger viser, at afgiftstrykket er størst i elforsyningen og generelt i de sektorer af industrien, der er afhængige af import.

- Afskaffelsen af APIM vil føre til et mindre prisfald i alle sektorer, der dog vil blive lidt mere afdæmpet i sektorer, der er afhængige af import.

- Isoleret betragtet vil afskaffelsen af APIM føre til en stigning i importen på 2,5 %. Dog vil stigning i nogle sektorer blive større. Det drejer sig især om tekstiler og tømmer.

- Produktionen og beskæftigelsen på øerne er ligeledes påvirket. Det gennemsnitlige fald i produktion ventes at blive på 2 %, mens beskæftigelsen vil falde med omkring 1 %. Faldet fordeler sig imidlertid meget ujævnt. Tekstilproduktionen vil således måske forsvinde, mens andre sektorer som »diverse fremstillingsindustrier« (smykker, musikinstrumenter, foto, legetøj osv.), tømmersektoren, metalindustrien og minerne vil blive hårdt ramt.

IV

Indførelsen af APIM i 1991 med de afgiftssatser og fritagelser, der er omhandlet i forordning (EØF) nr. 1911/91, har gjort det muligt at foretage en generelt positiv justering af bestræbelserne på at løse problemerne med tilpasning af den kanariske økonomi til resten af Fællesskabet.

Kommissionen har desuden hørt de spanske myndigheder og imødekommet deres opfordring -

VEDTAGET FØLGENDE BESLUTNING:

Artikel 1

Den toldsats, der anvendes for afgiften på produktion og import »Arbitrio sobre la Producción y sobre las Importaciones (APIM)« i henhold til artikel 5 i forordning (EØF) nr. 1911/91 om anvendelse af fællesskabsretten på De Kanariske Øer, nedsættes med 20 % af den oprindelige sats den 31. december hvert år, og første gang den 31. december 1996, således at afgiften bortfalder den 31. december 2000.

Artikel 2

De spanske myndigheder bemyndiges til, frem til senest den 31. december 2000, at opretholde gældende fritagelser fuldt ud. Disse fritagelser skal under hensyntagen til fællesskabsstøtterammerne herfor indgå som led i den økonomiske og sociale udvikling på De Kanariske Øer uden dog at ændre samhandelsvilkårene på en måde, der strider mod de fælles interesser.

Artikel 3

Den spanske regering underretter snarest Kommissionen om, hvilke love og administrative bestemmelser den har indført for at gennemføre denne beslutning.

Artikel 4

Denne beslutning er rettet til Kongeriget Spanien.

Udfærdiget i Bruxelles, den 20. december 1995.

På Kommissionens vegne

Mario MONTI

Medlem af Kommissionen

(1) EFT nr. L 171 af 29. 6. 1991, s. 1.

(2) EFT nr. L 302 af 15. 11. 1985.